# 2019 m. lapkričio 14 d.

**Monika Linkytė: viskas prasidėjo nuo daugkartinio pirkinių maišelio įsigijimo**

**Princas Harry, aktoriai Leonardo DiCaprio ir Emma Watson – tai tik maža dalis visame pasaulyje žinomų ir prie kovos su klimato kaita prisidedančių vardų. Vis garsiau apie aplinkosaugos problemas kalba ne tik užsienio, bet ir Lietuvos įžymybės. Viena jų – dainininkė Monika Linkytė. Ją atsakingo vartojimo link pastūmėjo asmeninė patirtis tolimojoje Šri Lankoje. Atlikėja atvirai dalijasi ne tik apie ten matytus sukrečiančius vaizdus, bet ir pataria prisidėti prie plastiko mažinimo, kad ir nuo menkiausios smulkmenos.**

Anot atlikėjos, ji plastiko naudojimo mažinimu susidomėjo prieš kelerius metus, kai pradėjo sparčiai daugėti informacijos apie šio gaminio neigiamą įtaką gamtai.

„Mano aplinkoje nuolat vyksta diskusijos apie plastiko daromą žalą: kiek Žemės resursų sunaudojama jam pagaminti, perdirbti, kiek daug naujų produktų galima kurti iš alternatyvų plastikui. Tad toliau neapgalvotai naudodami plastiką mes jį tiesiog kaupiame ir vietoj to, kad visur žydėtų augmenija, mes statome šiukšlynus. Jei galiu bent maža dalimi prisidėti prie to, kad jų būtų mažiau, kaip galėčiau to nedaryti?“, – savo mintimis dalijasi M. Linkytė.

**Asmeninė patirtis šokiravo**

Dar labiau dainininkę privertė susimąstyti asmeninė patirtis. Prieš kelerius metus ji lankėsi Šri Lankoje ir užuot grožėjusi nuostabiomis šios salos pakrantėmis, pamatė, kad jos tiesiog nusėtos šiukšlėmis. Tai buvo paskata tvirtesnei nuostatai atsisakyti plastiko ir atlikėja pastebi, kad vis daugėjant informacijos šia tema, laikytis tokio pasiryžimo tampa vis lengviau.

„Labai stengiuosi keisti savo įpročius. Kavai dažniausiai naudoju daugkartinį puodelį, o vienas mano mėgstamiausių – pagamintas iš kavos tirščių. Niekada neperku plastikinių šiaudelių – jei kavinėje yra galimybė, tiesiog jų atsisakau. Šiais laikais, kai sužinoti visą norimą informaciją gali vos per keletą sekundžių, atsidarius telefone interneto naršyklę, rasti alternatyvų tikrai nėra labai sudėtinga“, – tvirtina pašnekovė.

**Daržovėms – specialūs medžiaginiai maišeliai**

Mažinti plastiko M. Linkytė stengiasi ir apsipirkinėdama parduotuvėse. Daržovėms ir vaisiams supakuoti ji neseniai įsigijo medžiaginius maišelius. Taip pat visada stengiasi po ranka turėti daugkartinį pirkinių maišelį, nuo kurio, pati sako, viskas ir prasidėjo. O jeigu jį pamiršta namuose, stengiasi pirkti tiek, kiek telpa į rankas. Jei visgi prireikia įsigyti daugiau prekių, bet grįžti namo pasiimti daugkartinio maišelio laiko nėra – naudoja popierinį.

Atlikėja džiaugiasi, kad alternatyvos plastikui populiarėja, o realių pastangų tausoti aplinką atsiranda vis daugiau. Viena tokių – „Lidl“ parduotuvėse visoje Lietuvoje vykstanti kampanija „Banginio dydžio dėkui“, kuria norima priminti apie plastiko gamtai daromą žalą ir paskatinti pirkėjus rinktis gamtai draugiškesnes medžiagas.

„Norint keisti visuomenės įpročius, svarbu tą daryti nuosekliai. Keistis niekam nėra labai patogu, tad svarbu pokyčių naudą ir būtinybę sąmoningai paaiškinti žmonėms, todėl verslo pastangos tą daryti iš tiesų džiugina“, – tvirtina dainininkė.

**Svarbiausia – įpročiai**

M. Linkytė pripažįsta, kad reikia nuolatinio budrumo stengiantis būti atsakingesne vartotoja – prisiminti į kišenę įsimesti, kad ir nedaug vietos užimantį medžiaginį pirkinių maišelį, pagalvoti, prieš išbėgant iš namų, kad juose neliktų ir daugkartinis puodelis kavai.

„Šių įpročių ugdymui reikia tik laiko ir sąmoningumo. O kaip pati įsitikinau, svarbiausia yra tiesiog pradėti – juk visi dideli pokyčiai prasideda nuo mažų kasdienių sprendimų. Aš pradėjau nuo tokios smulkmenos, kaip medžiaginio maišelio įsigijimas“, – susimąstyti apie gamtos apsaugą pataria M. Linkytė.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt